მაკედონიის ფოლკლორის მუზეუმი

გუმენისას ფოლკლორის მუზეუმი (ბერძ. Λαογραφικό Μουσείο Γουμένισσας), ასევე ცნობილი როგორც მაკედონიის ფოლკლორის მუზეუმი (Mακεδονικό Λαογραφικό Μουσείο) ან ალევრასის ფოლკლორის მუზეუმი (Λαογραφικό Μουσείο Αλευρά) — მუზეუმი ქალაქ გუმენისაში, ცენტრალური მაკედონიის კილკისის რეგიონში, საბერძნეთი, თესალონიკიდან 85 კილომეტრში. ისტორია მუზეუმი დაარსდა 1991 წელს ქრისტოს და კატერინა ალევრასების მიერ. იგი განთავსებულია ახალ ორსართულიან შენობაში დიმიტრიოს კაკავუს ქუჩა №18-ში და მისი მიზანია ხალხური ტრადიციებისა და კულტურის შენარჩუნება ასევე ხალხური კულტურის საიდუმლოებებისა და სილამაზეების ახალგაზრდა თაობისათვის გადაცემა. ექსპონატები პირველ სართულზე გამოფენილია ხალხური სამოსი, მამაკაცისა და ქალის საზეიმო და ყოველდღიური ტანსაცმელი მთელი მაკედონიიდან, მათ შორის სარაკაცანული და თრაკიული კოსტიუმები და მაკედონელი მებრძოლის უნიფორმა. აქვეა ხელით ნაქარგი აბრეშუმი, ხელით ნაქსოვი მატყლის ლოგინის თეთრეული, საოჯახო ავეჯი, XIX საუკუნის დეკორატიული და საყოფაცხოვრებო ნივთები, მეცხრამეტე საუკუნის დოკუმენტი და მაკედონელი მებრძოლების პირადი ნივთები. ბუნებრივია, მუზეუმში ასევე დაცულია ტრადიციული სასოფლო-სამეურნეო იარაღები (გუთანი, თოხები, წყლის ვარცლები, ხაფანგები) და საქსოვი მოწყობილობები (საქსოვი დაზგა, სართავი ჯარები, თითისტარები, მაქოები). სარდაფში განთავსებულია შთამბეჭდავი ღვინისა და ადგილობრივი არყის, ე. წ. „ციპუროს“ კასრები, ასევე სხვადასხვა არტეფაქტები, რომლებიც დაკავშირებულია ტრადიციულ მეღვინეობასთან; აქვეა ადგილობრივი თიხის ჭურჭლის გამოფენაც. გალერეა რესურსები ინტერნეტში მუზეუმის ოფიციალური საიტი სქოლიო